МОТИВИ

към проекта на Закон за изменение на Закона за общите изисквания за безопасност при предоставяне на атракционни услуги, представляващи източник на повишена опасност

Законът за общите изисквания за безопасност при предоставяне на атракционни услуги, представляващи източник на повишена опасност (ЗОИБПАУПИПО), е одобрен с Решение № 752 на Министерския съвет от 5 ноември 2025 г., приет е от 51-вото Народно събрание на 28 януари 2026 г. и е обнародван в „Държавен вестник“, бр. 16 от 2026 г. Съгласно чл. 24, ал. 1 от ЗОИБПАУПИПО доставчиците на услуги, за предоставянето на които се ползват увеселителни съоръжения, представляващи източник на повишена опасност, както и доставчиците на водноатракционни услуги, сключват писмени договори с акредитиран орган за извършване на проверки за съответствие. В чл. 23, ал. 1 и 3 от ЗОИБПАУПИПО е регламентирано, че проверката на съответствието на съоръженията, оборудването и екипировката, включително предпазните средства, използвани при предоставянето на атракционни услуги, представляващи източник на повишена опасност, се извършва от акредитирани органи от вида А съгласно изискванията на БДС EN ISO/IEC 17020, с изключение на проверката на съответствието на съоръженията, оборудването и екипировката за предоставяне на въздушноатракционни услуги, представляващи източник на повишена опасност. Акредитираните органи извършват първоначална и периодична проверка на съоръженията, оборудването и екипировката, включително на предпазните средства, използвани при предоставянето на атракционни услуги, представляващи източник на повишена опасност, с изключение на проверката на съоръженията и екипировката за предоставяне на въздушноатракционни услуги, представляващи източник на повишена опасност. Към настоящия момент в Република България няма лица - акредитирани органи от вида А съгласно изискванията на БДС EN ISO/IEC 17020. Тъй като на 14.10.2026 г. изтича 8-месечния срок (§ 5 от Преходните и заключителните разпоредби на ЗОИБПАУПИПО), в който лицата, предоставящи услуги, посочени в ЗОИБПАУПИПО, трябва да приведат дейността си в съответствие с изискванията на закона, а у нас все още няма акредитирани органи от вида А, се предлага срокът по § 5 от Преходните и заключителните разпоредби на ЗОИБПАУПИПО да се удължи с 16 месеца. Информацията за липса на подадени заявления за акредитация е предоставена от Изпълнителна агенция „Българска служба за акредитация“.
	На следващо място, в Преходните и заключителните разпоредби на ЗОИБПАУПИПО са определени сроковете за издаване или приемане на подзаконовите нормативни актове по прилагане на закона (§ 2 – в 6-месечен срок от влизането на закона в сила), както и привеждането в съответствие с разпоредбите на закона на издадени или приети подзаконови нормативни актове (§ 4 –  в срок до 6 месеца от влизането на закона в сила). Необходимо е да се отчете възможното настъпване на забавяне на окончателното приемане на подзаконовите нормативни актове по прилагане на закона, произтичащо от законодателството на Европейския съюз. Проектите на подзаконовите нормативни актове – наредби, следва да бъдат нотифицирани по реда на Директива (ЕС) 2015/1535 на Европейския парламент и на Съвета от 9 септември 2015 година, установяваща процедура за предоставянето на информация в сферата на техническите регламенти и правила относно услугите на информационното общество, след приключване на законоустановените процедури на междуведомствено съгласуване и обществени консултации, и преди да бъдат приети от Министерския съвет. Първоначалният срок, в който държавите членки и Европейската комисия могат да правят коментари и да дават подробни становища по нотифицираните проекти, е 3 месеца. По време на този срок проектите не могат да бъдат окончателно приети. В случай че по някой от нотифицираните проекти постъпи подробно становище от Европейската комисия или от държава членка, периодът, през който проектите не могат да бъдат приети, се увеличава с още 3 месеца. Във връзка с гореизложеното се предлага сроковете по § 2 (в 6-месечен срок от влизането на закона в сила се издават или приемат подзаконовите нормативни актове по прилагане на закона) и § 4  (в срок до 6 месеца от влизането на закона в сила издадени или приети подзаконови нормативни актове се привеждат в съответствие с разпоредбите на закона) от Преходните и заключителните разпоредби от ЗОИБПАУПИПО да бъдат удължени с 10 месеца, тъй като част от проектите на подзаконовите нормативни актове – наредби са изпратени от МИИИ за нотификация на 12 октомври 2026 г.
	Предлага се законът да влезе в сила от 14 октомври 2026 г., като по този начин ще се осигури възможност да не се блокира дейността на лицата, доставчици на услуги, за предоставянето на които се ползват увеселителни съоръжения, представляващи източник на повишена опасност и доставчиците на водноатракционни услуги, ще се предотврати настъпването на значителни загуби и фалити в бранша, включително загуба на работни места, което е от особено важно значение за работещите в бранша и техните семейства. 
[bookmark: _GoBack]	Проектът Закон за изменение на Закона за общите изисквания за безопасност при предоставяне на атракционни услуги, представляващи източник на повишена опасност ще бъде публикуван за провеждане на обществени консултации на официалната интернет страница на Министерството на транспорта и съобщенията и на Портала за обществени консултации на Министерския съвет. Заинтересованите лица ще разполагат с 14-дневен срок, в който да изразят становища по него. Съгласно чл. 26, ал. 4, предл. второ от Закона за нормативните актове (ЗНА) при изключителни случаи и изрично посочване на причините в мотивите, съответно в доклада, съставителят на проекта може да определи друг срок, но не по-кратък от 14 дни. Към настоящия момент в Република България няма лица - акредитирани органи от вида А съгласно изискванията на БДС EN ISO/IEC 17020. На 14.10.2026 г. изтича 8-месечния срок по § 5 от Преходните и заключителните разпоредби на ЗОИБПАУПИПО, в който лицата, предоставящи услуги, посочени в ЗОИБПАУПИПО, трябва да приведат дейността си в съответствие с изискванията на закона, а у нас все още няма акредитирани органи от вида А. Изпълнителна агенция „Българска служба за акредитация“, с писмо с рег. № 31-03-44/4.06.2026 г., е уведомила, че понастоящем в агенцията не е постъпвало заявление за акредитация за органи за контрол с обхват на дейност контрол на безопасност при предоставяне на атракционни услуги, представляващи източник на повишено опасност, както и че агенцията е в процес на разработване на нова дейност за акредитация на органи за контрол с обхват на дейност контрол на безопасност при предоставяне на атракционни услуги, представляващи източник на повишено опасност. С писмо с рег. № 31-03-44/09.10.2026 г. Министерството на икономиката, инвестициите и индустрията информира, че е проведена консултация с Изпълнителна агенция „Българска служба за акредитация“ и предложеното удължаване на срока по § 5 от Преходните и заключителните разпоредби на ЗОИБПАУПИПО е съобразено с максимално необходимия срок за акредитация на проверяващите органи, след приемане на наредбите по закона. Сдружението на собствениците на атракционни съоръжения с писмо с рег. № 31-00-44/25.09.2026 г., адресирано до Народното събрание, Министерския съвет, Министерството на транспорта и съобщенията, Министерството на икономиката, инвестициите и индустрията и Министерството на туризма, е декларирало, че към настоящия момент в Република България няма акредитирани органи от вида А съгласно изискванията на БДС EN ISO/IEC 17020 и няма регистрирани търговски дружества с подобен предмет на дейност. Съгласно чл. 23, ал. 2 от ЗОИБПАУПИПО акредитацията се извършва от Изпълнителна агенция „Българска служба за акредитация“ при условията и по реда на Закона за националната акредитация на органи за оценяване на съответствието, съответно – от национален орган за акредитация, който е преминал успешно партньорска оценка съгласно Регламент (ЕО) № 765/2008 на Европейския парламент и на Съвета от 9 юли 2008 г. за определяне на изискванията за акредитация и надзор на пазара във връзка с предлагането на пазара на продукти и за отмяна на Регламент (ЕИО) № 339/93 (OB, L 218/30 от 13 август 2008 г.), или от международна организация за акредитация съгласно договорни задължения за признаване между тази организация и органа, признат съгласно чл. 14 от Регламент (ЕО) № 765/2008, на държава – членка на Европейския съюз, или на държава – страна по Споразумението за Европейското икономическо пространство. Няма данни за наличие на чужди акредитирани органи от вида А, които да са изявили дори желание да оперират в Република България. Горепосочените факти обосновават наличието на „изключителен  случай“ по смисъла на чл. 26, ал. 4, предл. второ от ЗНА, който следва да бъде разрешен във възможно най-кратък срок, за да осигури възможност да не се блокира дейността на лицата, доставчици на услуги, за предоставянето на които се ползват увеселителни съоръжения, представляващи източник на повишена опасност и доставчиците на водноатракционни услуги.
